Europarlamentarul Eugen Tomac a declarat în Parlamentul European că adoptarea Rezoluției privind restituirea tezaurului românesc aflat la Moscova este un adevărat succes pentru România:
"Adoptarea acestei Rezoluţii este un adevărat succes pentru România. A fost un demers ce a necesitat mult efort şi mă bucur că am reuşit. Îi mulţumesc preşedintelui Traian Băsescu pentru modul în care a coordonat negocierile pe textul Rezoluției, Băncii Naționale a României pentru întregul sprijin în acest demers şi tuturor colegilor din Parlamentul European pentru sprijin. Sunt recunoscător că astăzi acest subiect nu doar că este cunoscut la nivel european, ci avem un angajament clar al Uniunii Europene de a susţine efortul României în recuperarea integrală a Tezaurului".
Eugen Tomac a precizat că România nu poate si nu trebuie să accepte nimic mai puțin decât restituirea celor 91,5 tone de aur şi a întregului Tezaur cultural
"Impactul acestei Rezoluţii a fost major. La Moscova a trezit reacţii foarte dure, însă această înverșunare ne demonstrează că am făcut exact ce trebuie. Bineînțeles, nu trebuie să ne oprim aici. Rusia nu recunoaște această datorie, însă noi avem dreptatea de partea noastră. Peste 91,5 tone de aur, aparținând Băncii Naționale a României au fost predate spre păstrare în siguranță Rusiei în perioada 1916-1917, iar asta poate fi demonstrat cu acte. Este o chestiune de demnitate națională. România nu poate si nu trebuie să accepte nimic mai puțin decât restituirea celor 91,5 tone de aur şi a întregului Tezaur cultural".